ಉಪಸಮರದಲ್ಲಿ ಬೆಟ್ಟಿಂಗ್ ಮೇನಿಯಾ!

ಬೆಂಗಳೂರು: ಹದಿನೈದು ಕ್ಷೇತ್ರಗಳಲ್ಲಿ ಉಪ ಚುನಾವಣೆಯ ರಂಗು ಜೋರಾಗಿದೆ. ಈಗ ಇದರ ಜೊತೆಗೆ ಎಲೆಕ್ಷನ್ ಅಖಾಡದಲ್ಲಿ ಬೆಟ್ಟಿಂಗ್ ಮೇನಿಯಾ ಸದ್ದು ಮಾಡುತ್ತಿದೆ. ಈ ಹಿಂದೆ ಮಂಡ್ಯ ಲೋಕಸಭಾ ಚುನಾವಣೆ ವೇಳೆ ತೆರೆಮರೆಯಲ್ಲಿ ಅತಿ ಹೆಚ್ಚು ಬೆಟ್ಟಿಂಗ್ ದಂಧೆ ನಡೆದಿತ್ತು. 15ರ ಪೈಕಿ ನಾಲ್ಕು ಕ್ಷೇತ್ರಗಳು ಬೆಟ್ಟಿಂಗ್ ಕಟ್ಟೋರ ಹಾಟ್ ಸ್ಪಾಟ್ ಆಗಿದೆ.

ಕೆಆರ್ ಪೇಟೆ, ಹೊಸಕೋಟೆ, ಗೋಕಾಕ್ ಮತ್ತು ಹುಣಸೂರಿನ ಫಲಿತಾಂಶ ತೀವ್ರ ಕುತೂಹಲ ಕೆರಳಿಸಿದ್ದು, ದುಡ್ಡು, ಆಸ್ತಿ, ಕೋಳಿ, ಕುರಿ ಒಡೆವೆಗಳ ಬೆಟ್ಟಿಂಗ್ ಶುರುವಾಗಿದೆ ಎನ್ನಲಾಗಿದೆ. ಮಹಿಳೆಯರಿಗೂ ಬೆಟ್ಟಿಂಗ್ ಕ್ರೇಜ್ ಹೆಚ್ಚಾಗಿದ್ದು, ಒಡವೆ, ಒಲೆ, ಮೂಗುತಿ, ಸೀರೆ ಇತ್ಯಾದಿ ವಸ್ತುಗಳನ್ನು ಒತ್ತೆ ಇಡುತ್ತಿದ್ದಾರೆ ಎಂಬ ಸುದ್ದಿಗಳು ಹರಿದಾಡುತ್ತಿವೆ. ಅದರಲ್ಲೂ ಪ್ರಚಾರಕ್ಕೆ ತೆರಳುವ ಮಹಿಳೆಯರಲ್ಲಿ ಬೆಟ್ಟಿಂಗ್ ಹೆಚ್ಚಾಗಿದೆ ಎಂದು ತಿಳಿದು ಬಂದಿದೆ.

ಬೆಟ್ಟಿಂಗ್ ಕಟ್ಟೋದು ಒಳ್ಳೆಯದಲ್ಲ, ಇದು ಕಾನೂನು ಬಾಹಿರ ಕೂಡ. ರಾಜಕೀಯ ಅನ್ನೋದು ಅಭಿವೃದ್ಧಿಯ ಮಂತ್ರವಾಗಿರಬೇಕೆ ಹೊರತು ಈ ರೀತಿಯ ಬೆಟ್ಟಿಂಗ್ ಕಟ್ಟೋದು ಸಮಾಜಕ್ಕೆ ಮಾರಕ ಎಂದು ಹಿರಿಯ ಸಾರ್ವಜನಿಕರು ಆತಂಕ ವ್ಯಕ್ತಪಡಿಸುತ್ತಿದ್ದಾರೆ.